Suđenje masovnom ubici u Norveškoj
Brejvikovi advokati nastoje da dokažu da je njihov branjenik normalna osoba kako bi izbegli njegovo zatvaranje u mentalnu instituciju
Današnji, poslednji dan suđenja norveškom masovnom ubici Andersu Beringu Brejviku, obeležen je nastojanjima njegovih advokata da dokažu da je bio svestan svojih postupaka kada je jula prošle godine u dva napada ubio ukupno 77 ljudi. Brejvik je priznao da je izvršio ta ubistva tokom napada bombom i automatskim oružjem na jednu državnu zgradu u Oslu i na omladinski kamp jedne političke stranke. Na prvom psihijatrijskom veštačenju on je proglašen mentalno poremećenim, dok je na drugom proglašen normalnim. Brejvik je izjavio na suđenju da je izveštaj kojim je proglašen poremećenim zasnovan na „izmišljotinama“ psihijatara koje je odredio sud. Nešto ranije on je izjavio da bi proglašavanje da je poremećen bilo „gore od smrti“. Ako bude proglašen poremećenim Brejvik će verovatno biti zatvoren u nekoj mentalnoj instituciji, a ne u zatvoru. Ako bude proglašen mentalno kompetentnim preti mu kazna od 21 godine zatvora, koja može da se produži ako se bude smatralo da je opasan po okolinu. Konačna presuda očekuje se u julu ili avgustu.